ཡོངས་ཁྱབ་ཀྱི་ཁས་ལེན་པའི་འཇིག་རྟེན་ཆགས་ཚུལ་
༧ འཛམ་གླིང་སླར་ཡང་འབྲེལ་བ་བྱུང་ཚུལ།
དེ་ནས་སྤྱི་ལོ་དྲུག་བརྒྱ་ཙམ་དུ་མིའི་རིགས་ཀྱི་རྟ་ལ་ཞོན་ཏེ་ལྕགས་ཀྱི་མཚོན་ཆ་ཐོགས་ནས་དམག་འཁྲུགས་བྱེད་པའི་ལུགས་སྲོལ་ཐོག་མར་བྱུང་། ད་ཆ་མིའི་རིགས་ལ་དམག་འཁྲུགས་ཀྱི་ཆ་རྐྱེན་འཛོམས་པོ་ཡོད་པས་སྟོབས་ཤུགས་ཇེ་ཆེར་གྱུར་ཏེ་འཛམ་གླིང་གི་ཕྱོགས་གང་སར་རྒྱལ་ཁབ་སྟོབས་ཆེ་བ་ཨི་རན་གྱི་པེར་ཤ་ཡ་དང་། རྒི་རི་སིའི་ཨ་ལེཀ་སེན་ཌེར་དང་། རྒྱ་ནག་གི་ཧན། ཡུ་རོབ་ཀྱི་རོ་མན་སོགས་བྱུང་། རྒྱལ་པོ་དང་རྒྱལ་ཁབ་དེ་དག་གི་སྟོབས་ཤུགས་གོང་འཕེལ་དུ་ཕྱིན་པས་དེ་དང་ལྷན་དུ་ཆོས་ལུགས་འགའ་ཤས་ཀྱང་དར་ཁྱབ་ཤིན་ཏུ་ཆེན་པོ་བྱུང་བ་སྟེ། ཡེ་ཤུ་དང་ཁ་ཆེའི་ཆོས་ལུགས་གཉིས་ཀྱི་འབྱུང་ཁུངས་སུ་གྱུར་པའི་རྗེའུ་ཤུའི་ཆོས་ལུགས་དང་། ཧིན་དྷུ་དང་ནང་ཆོས་བཅས་ཕལ་མོ་ཆེ་འདི་སྐབས་ཐོག་མར་དར། བར་སྐབས་ལོ་གྲངས་ས་ཡ་ལྔ་བཅུའི་གོང་དུ་ཧི་མ་ལ་ཡའི་གངས་རི་རྣམས་འབུར་དུ་ཐོན་པ་ལ་བརྟེན་ནས་ཤར་ནུབ་ཀྱི་གླིང་ཕྲན་དག་གི་བར་དུ་འབྲེལ་བ་མེད་ན་ཡང་སྤྱི་ལོའི་སྔོན་གྱི་ལོ་བརྒྱ་ཕྲག་ཙམ་དུ་རྒྱ་ནག་གི་རྒྱལ་པོས་ཕོ་ཉ་བ་ཞིག་ནུབ་ཕྱོགས་སུ་མངགས་པ་ལ་དེས་གསར་རྙེད་བྱུང་བའི་ལམ་ནི་ཕྱིས་སུ་ཟ་འོག་གི་དར་ལམ་ཞེས་གྲགས་པའི་འཛམ་གླིང་འབྲེལ་མཐུད་ཀྱི་ལམ་གལ་ཆེ་ཤོས་སུ་གྱུར། དེ་ལ་བརྟེན་ནས་ཤར་ཕྱོགས་ཀྱི་རྒྱ་ནག་ནས་བཟུང་སྟེ་ནུབ་ཕྱོགས་ཀྱི་རོམ་གྱི་བར་དུ་ཚོང་འབྲེལ་བྱུང་། ཤར་ནུབ་ཕལ་མོ་ཆེ་འབྲེལ་མཐུད་བྱེད་པའི་ལམ་ཆེན་དག་ལ་བརྟེན་ནས་ངན་ས་ནས་ནད་དང་ན་ཚའི་རིགས་མང་པོ་ཡང་ཕར་བརྒྱུད་ཚུར་བརྒྱུད་བྱས་ནས་སྤྱི་ལོ་མགོ་ཚུགས་པ་ཙམ་དུ་རོམ་དང་རྒྱ་ནག་གཉིས་ཀར་མི་འབོར་གྲངས་མེད་པར་གོད་ཤི་ཐེབས་པ་དང་། ཡང་བཟང་ས་ནས་ལམ་ཆེན་དེ་དག་ལ་བརྟེན་ནས་ཆོས་ལུགས་དང་ལྟ་གྲུབ་དག་ཀྱང་ས་ཆ་གཅིག་ནས་གཞན་དུ་དར་བས་ན་སྤྱི་ལོ་༣༢༤ ལོར་རོམ་གྱི་རྒྱལ་ཁབ་ཆོས་ལུགས་ཡེ་ཤུ་ལ་གྱུར། དེ་ལ་བརྟེན་ནས་རིམ་པས་ཡེ་ཤུའི་ཆོས་ལུགས་ནི་ནུབ་ཕྱོགས་ལུང་པ་ཕལ་མོ་ཆེའི་ཆོས་ལུགས་སུ་གྱུར། དུས་རབས་གསུམ་གྱི་རྗེས་སུ་ཁ་ཆེའི་ཆོས་ལུགས་ཀྱང་ཐོག་མར་དར། ཁ་ཆེའི་ཆོས་ལུགས་ནི་དཀྱིལ་ཤར་ཁུལ་དུ་དར་བས་ཤར་ནུབ་ཀྱི་ལུང་པ་གཉིས་ཀྱི་བར་དུ་དར་ཁྱབ་བྱུང་ཡོད། དེར་བརྟེན་ཁོ་ཚོར་ཚོང་ལས་ཀྱི་གོ་སྐབས་དང་ཁེ་བཟང་ཆེན་པོ་ཐོབ། ཁོ་ཚོའི་ཚོང་ལས་ལ་ཤུགས་རྐྱེན་ཆེ་ཤོས་ཐེབས་མཁན་གྱི་སེམས་ཅན་གྱི་རིགས་ནི་རྔ་མོང་རེད། རྔ་མོང་གི་རིགས་ཀྱང་རྟ་བཞིན་དུ་ཐོག་མར་བྱང་ཨ་མེ་རི་ཀ་ནས་བྱུང་བ་ཞིག་ཡིན་ན་ཡང་རིམ་པས་ས་ཁུལ་འདི་དག་ཏུ་ཁྱབ་པར་གྱུར་ཏེ། དཀྱིལ་ཤར་ཁུལ་གྱི་ཚོང་ལས་པ་རྣམས་ལ་མཚོན་ན་བོང་བུ་ལས་ཀྱང་ལྡབ་ལོག་གིས་ཕན་ནུས་ཆེ་བར་གྱུར། ཁོ་ཚོ་རྒྱ་གར་དང་རྒྱ་ནག་སོགས་ལ་བསྐྱོད་པའི་སྐབས་སུ་ཚོང་ལས་དང་འབྲེལ་བའི་སྒོ་ནས་རྒྱ་གར་དང་རྒྱ་ནག་ནས་དར་བའི་རིག་གནས་དང་གསར་གཏོད་ཀྱི་ཐབས་ལམ་རྣམས་ནུབ་ཕྱོགས་ཀྱི་ལུང་པར་བརྒྱུད་སྤྲོད་བྱེད་པ་དེས་རྒྱ་ནག་ནས་དར་བའི་ཤོག་བུ་བཟོ་བའི་རིག་པ་ཡང་ནུབ་ཕྱོགས་པས་ཐོབ། མ་ཟད་ད་ལྟ་འཛམ་གླིང་དུ་ཡོངས་སུ་གྲགས་པ་ལིམ་བུའམ་ལེ་མོན་དང་། ཀོ་ཧྥེ་ལ་སོགས་པ་དེ་ཚོ་ཆ་ཚང་ཨ་རབ་ནས་བྱུང་བ་ཞིག་རེད། དེ་བཞིན་ཁོ་ཚོས་ནུབ་ཕྱོགས་ལ་ཤིང་ཐོག་གི་རིགས་འདྲ་མིན་ཞིག་ཁུར་ནས་སླེབས་པ་ལ་དཔེར་ན་ཚ་ལུ་མ་ལྟ་བུ་ནི་རྒྱ་ནག་ལྷོ་ཕྱོགས་ནས་བྱུང་བ་ཞིག་རེད། ཡང་ཨ་རབ་ཀྱི་ཚོང་པ་རྣམས་ཀྱིས་རྒྱ་གར་ནས་དར་བའི་ཨང་རྩིས་བེད་སྤྱོད་གཏོང་གི་ཡོད་པ་དེ་དབྱི་ཊ་ལི་ནས་ཡིན་པའི་མཁས་པ་ Leonardo Fibonacci ལེའོ་ནར་ཌོ་ཧྥི་བྷོ་ན་ཅི་གིས་སྦྱངས་ཏེ་ནུབ་ཕྱོགས་སུ་སྤེལ་བར་བརྟེན་ད་ལྟའི་བར་འཛམ་གླིང་ཡོངས་ཁྱབ་ཀྱི་ཚུལ་དུ་བེད་སྤྱོད་གཏོང་བཞིན་པའི་ཨ་རབ་ལུགས་ཀྱི་ཨང་གྲངས་འདི་དག་བྱུང་། དེ་དག་ལས་ཀྱང་ཤུགས་རྐྱེན་ཆེ་བ་ནི་རྒྱ་ནག་ཏུ་ལོ་མང་པོའི་རིང་འཆེ་མེད་ཚེ་ཡི་རྫས་སྦྱོར་གསར་རྙེད་ཡོང་བའི་ཐབས་སུ་རྫས་སྦྱོར་རིག་པ་ལ་ཞིབ་འཇུག་མང་དུ་བྱས་པའི་འབྲས་བུར་དུས་རབས་བརྒྱད་པའི་ནང་དུ་རྒྱ་ནག་གི་རྫས་སྦྱོར་རིག་པ་བ་རྣམས་ཀྱིས་རྫས་འགའ་ཤས་ལྷན་སྦྱོར་བྱས་ན་ཉེན་ཁ་ཅན་གྱི་ནུས་པ་ཡོད་པ་གསར་རྙེད་བྱུང་། ཨ་རབ་ཀྱི་མི་ཚོས་ཐབས་ལམ་དེ་ཉིད་ཨ་རབ་ཏུ་ཁྱེར་ནས་ཁ་ཆེ་དང་ཡེ་ཤུའི་དམག་འཐབ་སྐབས་སུ་རྫས་སྦྱོར་དེ་ལ་བརྟེན་ནས་སྒྱོགས་མདེལ་བཟོས་ནས་ཡེ་ཤུའི་དམག་མི་ཚོར་བརྒྱབ། དེ་དག་ལ་ཞིབ་འཇུག་བྱས་ཏེ་ཡུ་རོབ་ཀྱི་དམག་མི་ཚོས་མེ་མདའ་བཟོ་བའི་ཐབས་ལམ་གསར་རྙེད་བྱུང་།